Abesifazana Labo Sebesenza Imisebenzi Eyayithiwa Ngeyabesilisa
Ngakwelinye icele ugatsha lwe Zimbabwe National Statistics Agency, iZIMSTAT, luthi inani labesilisa abamangalela omkabo bekhala ngokutshaywa liya liqansa.
HARARE — Abesifazane bathi ukube lokhe kuqakathekiswa obaba labantwana abangabafana, lokhe kungumgoqo kibo ikakhulu abalesiphiwo sokuphatheka emisebenzini okwakuthiwa ngeyabesilisa, okufana lokuqhuba ibhizimusi lanxa bekhaliphile, besanelisa ukukwenze lokho, kodwa bebhekana lenkinga evela kubomkabo. Lanxa sikhanya singesihle lesimo, singavumeli ukuthuthuka kwabesifazane, kuthiwa bafuna ukuzenza amadoda, bakhona asebesebenzise ukuhlakanipha kwabo, bangena kwezamabhizimusi, lanxa beke babhekana lenkinga ebezivelela kubomkabo labakwabozala kodwa bakunqoba lokho. Omunye wabesifazane laba kungunkosikazi Eunice Dlamini, yena owaqala engumongikazi kodwa wasekubona ukuba waphiwa kwezamabhizimusi, egxile kakhulu kwezokuqoqwa kwemicimbicimbi lamadili okufana lemitshado, amadili amankampani kanye lokuthakazelelwa kwensuku zokuzalwa-amabirthdays lokunye. Kuzathatha isikhathi eside ukuba sikuquke lesi simo, kwamukelwe ngumphakathi ukuba umuntu wonke kungakhathalekile ukuba ngowesifazane loba owesilisa, ulakho ukuphumelela kikho konke akwenzayo njalo elaso isiphiwo kuveza unkosikazi Dlamini. Uqale ukuphatheka ngokugcweleyo kwezamabhizimusi unkosikazi Dlamini ngemva kokuba egunyulwe emsebenzini wathatha yona imali yesigumula wasukumisa ibhizimusi lakhe. Lesi sibindi, ukubekezela lokuqinisela kwakhe, unkosikazi Dlamini kuyikho okumenze wathola izicoco kathathu zokuba ngusomabhizimusi womnyaka. Esakuqala usithole ngomnyaka ka 2014 kwathi kuwonalo umnyaka wathola ezimbili aziphiwe zinhlanganiso ezehlukeneyo okubalisa eye Mega First leye Zimbawe National Chamber of Commerce. Unkosikazi Beauty Bhulu ngomunye wabesifazane njalo, asebazithuthukisa kwezamabhizimusi, yena ephatheke kwezokutholisa indawo zokuhlala kuzethekeli, engumnini weGlen Lodge khona koBulawayo. Bekunzima ekuqaleni ukungena kwezamabhizimusi unkosikazi Bhulu, ebhekane lenkinga ezimbalwa kusukela kowangakwakhe, abakwabozala kanye lozulu jikelele lapho eqala ngesikhathi umnotho ucwayi cwayiza, ngo 2008. Udabuka ePlumtree unkosikazi Bhulu, elabantwana abangamantombazana amabili, omunye wabo esengothatha izifundo zokutshayela indizamtshina kuthi omunye engothatha izifundo zokuba ngu accoutant. Okumqoka kuyikuba umuntu akhe ubungane labantu abakunhlangothi ezehlukeneyo, aqkathekise njalo ukuphakamisa abanye omama ukuze bande abesifazane abangena kubhizimusi. Lanxa abesifazane bebikwa beyibo abalinani eliphezulu elizweni, bekusilinganiso sokungamatshumi amahlanu lambili ekhulwini-52 %, ingcwethi kwezomnotho zithi kuyibona ababhekana lobuyanga obedlulise amalawulo, ukwedlula abesilisa, lanxa inhlolisiso esezithe zenziwa zikuveza ukuba kuyibo abenza isebenze iminotho emazweni uhlaba wonke jikelele okubalisa eleZimbabwe, beqhuba imisebenzi yabo yonaleyo emincinyane. Kodwa bewaswela amathuba wokuba bathuthuke ngoba kuthiwa ngabesintwana ikanti besanelisa ukuqhuba kuhle umsebenzi nxa bethe bawathola lawo mathuba. Ugatsha lwe Zimbabwe National Statistics luthi inani labesilisa abamangalela omkabo bekhala ngokutshaywa liya liqansa. Lolugatsha luthi kulabobaba abafika phose inkulungwane ezintathu abathi bahlukuluzwe ngomkabo ngomnyaka odluleyo. Esikhathini esedluleyo bekulabesifazane abanengi kakhulu abesilisa bebalutshane. Ukuhlaziya loludaba sixoxe loNkosazana Dorcas Sibanda omela isigaba se Bulawayo East edale lephalamende othi khona vele ukulwa ezindlini kulicala.